b'\n_START_ARTICLE_\nAli Abdullah Saleh\n_START_SECTION_\n\xc5\xbdivotopis\n_START_PARAGRAPH_\nAli Abdullah Saleh je ro\xc4\x91en 21. o\xc5\xbeujka 1942. u \xc5\xa1ijitskoj obitelji u Sjevernom Jemenu koja pripada plemenu Hashida. Nakon \xc5\xa1kolovanja je postao \xc4\x8dasnik u vojsci Sjevernog Jemena. Godine 1977. ga je predsjednik al-Ghashmi imenovao vojnim guvernerom grada Taizza. Nakon \xc5\xa1to je al-Ghashmi ubijen 1978., parlament je Saleha imenovao novim predsjednikom. Godine 1983. je ponovo izabran na du\xc5\xbenost._NEWLINE_Njegovo najzna\xc4\x8dajnije postignu\xc4\x87e je zavr\xc5\xa1etak pregovora o ujedinjenju s Ju\xc5\xbenim Jemenom koje je provedeno 1990. godine. U Ju\xc5\xbenom Jemenu je na vlasti bila Jemenska socijalisti\xc4\x8dka partija koja je tamo uvela komunisti\xc4\x8dku vlast. Nakon raspada SSSR-a slaba mo\xc4\x87 komunista, te su pristali na silazak s vlasti i ujedinjenje sa Sjevernim Jemenom. Nakon ujedinjenja je Saleh postao predsjednik jedinstvenog Jemena, a posljednji predsjednik Ju\xc5\xbenog Jemena Haidar Abu Bakr al-Attas je postao premijer._NEWLINE_Tijekom Zaljevskog rata 1990. je podr\xc5\xbeavao ira\xc4\x8dkog predsjednika Saddama Husseina, te je zbog toga Saudijska Arabija protjerala oko 7 milijuna jemenskih radnika, \xc5\xa1to je uzrokovalo veliku gospodarsku i socijalnu nestabilnost u Jemenu. Zbog potpore Saddamu Husseinu se Jemen na\xc5\xa1ao u \xc5\xa1irokoj me\xc4\x91unarodnoj izolaciji._NEWLINE_Godine 1994. su ostatci Jemenske socijalisti\xc4\x8dke partije i ostale politi\xc4\x8dke snage na jugu koje se nisu slagale s ujedinjenjem Jemena pokrenule pobunu i izbio je Jemenski gra\xc4\x91anski rat. Rat je zavr\xc5\xa1io predajom pobunjenika i u\xc4\x8dvr\xc5\xa1\xc4\x87ivanjem Salehove mo\xc4\x87i._NEWLINE_Saleh je s vremenom razvio vrlo autoritarnu vlast i nije dopu\xc5\xa1tao nikakvu oporbu i demonstracije u zemlji. Izgradio je zna\xc4\x8dajne veze sa zapadnim silama jer se protivio djelovanju al-Qaide koja ima zna\xc4\x8dajnu mo\xc4\x87 me\xc4\x91u jemenskim plemenima koje Saleh ne kontrolira. Nakon ru\xc5\xa1enja predsjednika Tunisa Zine el Abidine Ben Alija i Egipta Hosnija Mubaraka 2011. su i u Jemenu izbili prosvjedi koji su tra\xc5\xbeili odlazak Saleha s vlasti (Arapsko prolje\xc4\x87e). Saleh je obe\xc4\x87ao slobodne izbore 2013. na kojima se ne\xc4\x87e kandidirati, ali prosvjednici tra\xc5\xbee njegov trenuta\xc4\x8dni odlazak. Dana 3. srpnja 2011. su pobunjenici napali Salehovu rezidenciju, te je on pritom ranjen i oti\xc5\xa1ao na lije\xc4\x8denje u Saudijsku Arabiju. Potpredsjednika Abd al-Rab Mansur al-Hadija je imenovao svojim zamjenikom dok je na lije\xc4\x8denju._NEWLINE_Saleh je potpisao sporazum Savjeta za zaljevsku suradnju u studenom 2011., \xc4\x8dime je omogu\xc4\x87io svom potpredsjedniku postati v.d. predsjednika sve do 21. velja\xc4\x8de 2012; na taj datum potpredsjednik Abd al-Rab Mansur al-Hadi preuzima predsjedni\xc4\x8dku du\xc5\xbenost. 22. sije\xc4\x8dnja je jemenski parlament izglasao zakon kojim se Salehu daje imunitet od kaznenog progona te je napustio Jemen kako bi se lije\xc4\x8dio u SAD-u. Ubijen je 4. prosinca 2017.'